Lidt uden for Vester Hjermitslev skal en helikopterbase etableres, så Danmarks fjerde akutlægehelikopter kan få en base. - Placeringen er central i Nordjylland, og det er godt for området. Det betyder kortere responstid for hele regionen, og som borgmester er jeg da glad for, at den er i Jammerbugt. Det giver en tryghed for vores borgere og for vores gæster, siger borgmester i Jammerbugt Kommune, Mogens Gade. Basen vil få cirka tre medarbejdere, der opholder sig på basen i døgndrift, og i alt forventer borgmesteren, at helikopterbasen vil skabe omkring 20 job i kommunen. Byrådet har godkendt forslagene til en lokalplan, der giver mulighed for at etablere helikopterbasen. - Vi forventer at planen bliver vedtaget i marts eller april, når der har været borgermøde. Herefter kan vi begynde arbejdet, forklarer borgmesteren. Man forventer, at der vil være omkring 3000 helikopteroperationer årligt (1500 starter og 1500 landinger). Helikopterbasen har været undervejs længe, men det har været svært at finde det område, hvor den skulle placeres, da der har været en del sikkerhedshensyn at tage.

Opsummering:
Jammerbugt Kommune får en helikopterbase. Der skal Danmarks fjerde akuthelikopter skal have hjemme.